En 17-årig dreng fra Thisted er død, efter han tirsdag aften ved 19.30-tiden blev kørt ned af en bil på Aalborgvej nord for Thisted. Det oplyser Midt- og Vestjyllands Politi, der betragter ulykken som et hændeligt uheld. - Den 17-årige ville passere vejen, og da han stoppede op midt på vejen for at lade en bil passere, overså han en bilist, som kom kørende fra modsatte retning, hvorefter han blev ramt, siger vagtchef Simon Skelkjær. Den 17-årige blev efterfølgende fløjet med lægehelikopter til Aalborg Universitetshospital. Politiet fortæller, at bilisten som ramte den 17-årige var en 20-årig mand fra Thisted, og slår desuden fast, at der hverken var spiritus eller narkotika involveret i ulykken. - Bilisten opdager ham simpelthen for sent i mørket til, at han kan nå at reagere i situationen. Alt tyder på, han har kørt efter forholdene, siger vagtchefen. Den 17-årige mands pårørende er underrettet. Artiklen er opdateret onsdag morgen, efter den 17-årige er afgået ved døden, red.

Referat:
En 17-årig dreng fra Thisted er død, efter han blev ramt af en bil tirsdag aften